62024TO0615_RES
Asia T‑615/24
Asociación de ciudadanos contra la corrupción y para la defensa del estado de derecho
vastaan
Euroopan oikeusasiamies
Unionin yleisen tuomioistuimen määräys (toinen jaosto) 17.6.2025
Kumoamiskanne – Oikeusasiamiehen päätös olla aloittamatta tutkimusta kantelusta – Toimi, joka ei voi olla kanteen kohteena – Toimivallan selvä osittainen puuttuminen – Tutkittavaksi ottamisen edellytysten selvä osittainen puuttuminen
Kumoamiskanne – Kannekelpoiset toimet – Käsite – Toimet, joilla on sitovia oikeusvaikutuksia – Euroopan oikeusasiamiehen päätös lopettaa kantelun käsittely tai olla aloittamatta tutkimusta – Jääminen käsitteen soveltamisalan ulkopuolelle
(SEUT 228 ja SEUT 263 artikla; Euroopan parlamentin asetuksen 2021/1163 2–4 artikla)
(ks. 9–11 kohta)
Laiminlyöntikanne – Luonnolliset henkilöt tai oikeushenkilöt – Kannekelpoiset laiminlyönnit – Euroopan oikeusasiamiehen päätös olla aloittamatta tutkimusta kantelusta tai olla antamatta suosituksia – Kyseessä ei ole kannekelpoinen laiminlyönti
(SEUT 265 artiklan kolmas kohta)
(ks. 14 kohta)
Tiivistelmä
Unionin yleinen tuomioistuin, joka jättää käsiteltäväkseen saatetun kumoamiskanteen tutkimatta osittain toimivallan selvän puuttumisen ja osittain tutkittavaksi ottamisen edellytysten selvän puuttumisen takia, lausuu ensimmäistä kertaa sen jälkeen, kun vuonna 2021 annettiin Euroopan oikeusasiamiehen uusi ohjesääntö (
1
), siitä, voidaanko oikeusasiamiehen päätöksiin olla aloittamatta tutkimusta kantelusta kohdistaa kumoamiskanne.
Kantaja eli Asociación de ciudadanos contra la corrupción y para la defensa del estado de derecho on Espanjan oikeuden mukaan perustettu yhdistys, jonka tarkoituksena on torjua korruptiota ja puolustaa oikeusvaltiota.
Se teki 28.8.2024 oikeusasiamiehelle kantelun Euroopan komissiosta. Oikeusasiamies ilmoitti kantajalle 18.9.2024 päivätyllä kirjeellä, että kantelun käsittelyssä ei ollut ilmennyt sellaisia seikkoja, jotka olisivat riittäneet tutkimuksen aloittamiseen, ja että kantelun käsittely lopetettaisiin. Kantajan yhteydenoton jälkeen oikeusasiamies muistutti 27.9.2024 päivätyllä sähköpostilla ja 3.10.2024 päivätyllä kirjeellä aiemmista vastauksistaan ja antoi vastauksen kantajan pyyntöön, jonka mukaan oikeusasiamies käynnistäisi tutkimuksen omasta aloitteestaan.
Yhdistys nosti kumoamiskanteen päätöksestä, joka sisältyi kyseiseen 3.10.2024 päivättyyn oikeusasiamiehen kirjeeseen.
Unionin yleisen tuomioistuimen arviointi asiasta
Unionin yleinen tuomioistuin jättää kumoamisvaatimuksen tutkimatta, koska tutkittavaksi ottamisen edellytykset selvästi puuttuvat siltä osin kuin riidanalainen päätös ei ole SEUT 263 artiklassa tarkoitettu kannekelpoinen toimi.
Tältä osin unionin yleinen tuomioistuin huomauttaa, että SEUT 228 artiklasta ja asetuksen 2021/1163 2–4 artiklasta ilmenee, että oikeusasiamies tutkii Euroopan unionin toimielinten, elinten ja laitosten toiminnassa ilmenneistä epäkohdista vastaanottamansa kantelut ja suorittaa tutkimukset, joita hän pitää perusteltuina. (
2
) Tarkemmin sanottuna hän jättää tutkimatta kantelut, jotka eivät kuulu hänen toimivaltaansa tai jotka eivät täytä tiettyjä menettelyllisiä vaatimuksia; (
3
) jos hän katsoo, että kantelu on ilmeisen perusteeton, hän päättää asian käsittelyn ja ilmoittaa tästä kantelun tekijälle, (
4
) ja hän voi päättää aloittaa tutkimuksen, jos hän katsoo sen perustelluksi. (
5
) Tässä yhteydessä hän ilmoittaa kantelun tekijälle mahdollisimman pian kantelun johdosta toteutetuista toimista, ja hän voi ehdottaa kantelun tekijälle ja asianomaiselle toimielimelle, elimelle tai laitokselle ratkaisua kantelussa tarkoitetun hallinnollisen epäkohdan poistamiseksi, ja jos nämä hyväksyvät kyseisen ratkaisun, hän voi päättää asian käsittelyn. (
6
) Jos oikeusasiamies havaitsee tutkimuksen perusteella hallinnollisen epäkohdan, hänen on ilmoitettava tutkimuksen havainnoista asianomaiselle toimielimelle, elimelle tai laitokselle ja annettava tarvittaessa suosituksia. (
7
) Tämän viimeksi mainitun ilmoituksen jälkeen asianomaisella toimielimellä, elimellä tai laitoksella on kolme kuukautta aikaa antaa oikeusasiamiehelle yksityiskohtainen lausunto, (
8
) jonka jälkeen oikeusasiamies voi päättää tutkimuksen ja toimittaa asianomaiselle toimielimelle, elimelle tai laitokselle sekä tietyissä tapauksissa Euroopan parlamentille kertomuksen, jossa hän voi antaa suosituksia. Lopuksi oikeusasiamies antaa kantelun tekijälle tiedoksi tutkimuksen tulokset, annetun lausunnon ja mahdolliset kertomuksessa esitetyt suositukset. (
9
)
Mainituista säännöksistä siis ilmenee, että oikeusasiamies ainoastaan ilmoittaa mahdollisimman pian kantelun tekijälle kantelun johdosta toteutetuista toimista ja että kun oikeusasiamies havaitsee hallinnollisen epäkohdan, hän antaa asian asianomaisen toimielimen, elimen tai laitoksen käsiteltäväksi saatettuaan ainoastaan tiedoksi kantelun tekijälle tutkimuksen tuloksen ja asianomaisen toimielimen, elimen tai laitoksen antaman lausunnon sekä mahdolliset suosituksensa.
Erityisesti on niin, että kantelun tutkimisen jälkeen oikeusasiamiehellä ei ole toimivaltaa toteuttaa sitovia toimenpiteitä, ja kertomuksella, jonka hän toimittaa asianomaiselle toimielimelle, elimelle tai laitokselle hallinnollisen epäkohdan havaittuaan, ei lähtökohtaisesti ole mitään SEUT 263 artiklassa tarkoitettua oikeusvaikutusta suhteessa kolmansiin, eikä se myöskään sido asianomaista toimielintä, elintä tai laitosta, joka voi sille unionin oikeudessa annettua toimivaltaa käyttäessään vapaasti päättää, mihin jatkotoimiin se ryhtyy.
Unionin yleinen tuomioistuin päättelee tästä, että oikeusasiamiehen perusteltu päätös kantelun käsittelyn päättämisestä lopettamalla tämän kantelun käsittely, mukaan lukien silloin, kun tutkimusta ei ole aloitettu, ei ole toimi, joka voidaan riitauttaa kumoamiskanteella, koska tällaisella päätöksellä ei ole SEUT 263 artiklassa tarkoitettuja oikeusvaikutuksia suhteessa kolmansiin osapuoliin.
Samoista syistä unionin yleinen tuomioistuin toteaa lisäksi, että vaikka kanteella pyrittäisiinkin SEUT 265 artiklaan perustuvan laiminlyöntikanteen yhteydessä sen toteamiseen, että oikeusasiamies on laiminlyönyt tutkimuksen aloittamisen tai jopa laiminlyönyt kertomuksen ja suositusten antamisen komissiolle, tällaiset toimet eivät voi olla SEUT 265 artiklan kolmanteen kohtaan perustuvan laiminlyöntikanteen kohteena. Laiminlyöntikanteen tarkoituksena nimittäin on määrätä seuraamuksia oikeudellisesti sitovan toimen toteuttamatta jättämisestä. Oikeusasiamies ei kuitenkaan toteuta sitovia toimenpiteitä kantelun tekijää eikä sitä paitsi myöskään asianomaista toimielintä, elintä tai laitosta kohtaan.
(
1
)	Euroopan oikeusasiamiehen tehtävien hoitamista koskevasta ohjesäännöstä ja hänen tehtäviensä hoitamista koskevista yleisistä ehdoista (Euroopan oikeusasiamiehen ohjesääntö) ja päätöksen 94/262/EHTY, EY, Euratom kumoamisesta 24.6.2021 annettu Euroopan parlamentin asetus (EU, Euratom) 2021/1163 (EUVL 2021, L 253, s. 1).
(
2
)	SEUT 228 artiklan 1 kohdan ensimmäinen ja toinen alakohta.
(
3
)	Oikeusasiamiehen ohjesäännön 2 artiklan 4 kohta.
(
4
)	Kyseisen ohjesäännön 2 artiklan 5 kohta.
(
5
)	Ohjesäännön 2 artiklan 7 kohta ja 3 artiklan 1 kohta.
(
6
)	Ohjesäännön 2 artiklan 10 kohta.
(
7
)	Ohjesäännön 4 artiklan 1 kohta.
(
8
)	Ohjesäännön 4 artiklan 2 kohta.
(
9
)	Ohjesäännön 4 artiklan 3 kohta.